作者:黃升
標題:賀新郎
內容:自掃梅花下。問梢頭、冷蕊疏疏，幾時開也。間者闊焉今久矣，多少幽懷欲寫。有誰是、孤山流亞。香月一聯真絕唱，與詩人、千載為嘉話。餘興味，付來者。清癯不戀華亭榭。待與君、白髮相親，竹籬茅舍。喜甚今年無酒禁，溜溜小槽壓蔗。已準擬、雪天霜夜。自醉自吟仍自笑，任解冠、落珮從嘲罵。書此意，寄同社。